Folketing
2009-05-06

Tak for ministerens svar. Når man snakker om folk, der kommer i klemme økonomisk og havner i det, der hedder fattigdom, ved jeg ikke, om det skal ende i en diskussion om, hvilket ressortområde det hører ind under. Umiddelbart vil jeg sige, at fattigdom i den grad hører under indenrigsog socialministerens ressortområde, men lad det nu ligge. Ministeren siger, at med hensyn til kontanthjælpsloftet er der ingen sammenhæng, for det blev først indført i 2004. Det er korrekt, men vi ved jo også - alt afhængig af, hvilke øjne der ser - at når man ser på udviklingen, ser man, at der er sket en stigning. Det kan vi ikke komme uden om. Antallet af udsættelser er steget med 106 pct. Så kan man spørge: Hvem er det, der bliver ramt? Det er folk, der bor i en almindelig lejebolig, det er folk, der ikke har så stor en indtægt, som ministeren eller undertegnede har. Det er nogle mennesker, som i den grad er udsatte.